צעקה (סדרת טלוויזיה)

צעקה (באנגלית: Scream) היא סדרת אנתולוגיה אמריקאית מסוגת האימה ותת הסוגה סלאשר שפותחה על ידי ג'יל בלוטווגל, דן דוורקין וג'יי ביטי עבור רשת "MTV", ומבוססת על סדרת סרטים באותו השם שנוצרה על ידי קווין ויליאמסון ווס קרייבן.

שתי העונות הראשונות התרחשו בעיירה הבדיונית לייקווד, שם מתקיימת סדרת מעשי רצח שבמרכזן עומדת אמה דובאל, נערה מתבגרת שקשורה איכשהו לעברה החשוך של העיירה. הסדרה עלתה לשידור לראשונה ב-30 ביוני 2015, בערוץ MTV והסתיימה ב-1 בספטמבר 2015. ב-29 ביולי 2015, לסדרה הוזמנה עונה שנייה באופן רשמי, ובמקביל הוכרז שפרקי הסיום של העונה השנייה ישודרו במשך שעתיים כספיישל ליל כל הקדושים ב-18 באוקטובר 2016. אף שמבחינה טכנית "נטפליקס" לא שיתפה פעולה בהפקת הסדרה, הסדרה ממותגת באופן גלובלי כסדרת מקור שלה, מכיוון שנטפליקס מחזיקה בזכויות השידור הבינלאומיות הבלעדיות שלה.

ב-14 באוקטובר 2016 רשת "MTV" חידשה את הסדרה לעונה שלישית. ב-26 באפריל 2017, "MTV" הודיעה שהסדרה תאותחל מחדש בעונתה השלישית עם צוות הפקה ושחקנים חדש. ב-24 ביוני 2019 הוכרז שהסדרה תעבור לידיה של רשת "VH1" עם בכורת העונה השלישית, שעלתה לשידור ב-8 ביולי 2019.

רקע עלילתי
צעקה היא סדרה אנתולוגית המספרת על קבוצות של בני נוער שמוצאים את עצמם על הכוונת של רוצחים סדרתיים רעולי פנים בעיירות בהן הם מתגוררים.

שתי העונות הראשונות פורשות את סיפורה של נערה מתבגרת בשם אמה דובאל שמגלה שהיא קשורה לאירועים נוראיים שהתרחשו בעיירת לייקווד בעבר. בתור האובססיה המרכזית של רוצח סדרתי רעול פנים המכונה הרוצח מלייקווד, אמה מוצאת את עצמה במרכז הסכנה לצדם של בני משפחתה וחבריה, והיא יוצאת לגלות את התעלומות האפלות של העיירה ולחשוף את זהותו של הרוצח מלייקווד.

העונה השלישית מספרת את סיפורו של דיון אליוט, כוכב פוטבול מקומי באטלנטה, המעונה מאירועים טרגיים בעברו. לאחר שגוסטפייס מתחיל להשתמש בסודותיו האפלים נגדו במטרה לצאת במסע הרג, דיון מבין שהוא לא רק עומד לאבד את עתידו, אלא גם את חייהם של חבריו ובני משפחתו, שעלולים להפוך לקורבנותיו הפוטנציאליים של הרוצח הידוע לשמצה.

צוות השחקנים

ראשי
 וילה פיצג'רלד  - אמה דובאל, תלמידת תיכון ממעמד הביניים ובתה של מגי דובאל.
 בקס טיילור-קלאוס  - אודרי ג'נסן, יוצרת קולנוענית סרקסטית וחברתה הטובה ביותר של אמה.
 ג'ון קרנה  - נוח פוסטר, חנון שנון וחכם בעל ידע רב בסרטי אימה ובכל הקשור אליהם.
 אמדאוס סרפיני  - קירן וילקוקס, תלמיד חדש בתיכון לייקווד שעובר לחיות עם אביו והופך למושא אהבתה של אמה. מתגלה בסוף עונה 2 כרוצח אשר עזר לפייפר שו, הרוצחת מעונה 1,לרצוח את אמה דובאל.
 קונור וייל  - ויל בלמונט, בן זוגה לשעבר של אמה, וחברו הטוב ביותר של ג'ייק פיצג'רלד.
 קרלסון יאנג  - ברוק מדוקס, נערה יפה ועשירה אך מתוסבכת, וחברתה הטובה ביותר של אמה.
 ג'ייסון ויילס  - קלארק הדסון, השריף לשעבר של לייקווד ואביו של קירן.
 טרייסי מידנדורף  - מגי דובאל, אמה של אמה והפתלוגית הרפואית של המשטרה המקומית. בהמשך מתגלה ששמה האמיתי הוא דייזי.
קיאנה לדה  - זואי ווהן, תלמידת תיכון סמוך בעלת אישיות סוחפת שמסתירה סוד. ומושא אהבתו של נוח.
 סנטיאגו סגורה  - גוסטבו "סטאבו" אקוזטה, תלמיד תיכון ובנו של שריף אקוזטה. אמן מיומן בעל עניין רב בסרטי אימה, רוצחים סדרתיים וספרי קומיקס.
 ר. ג'יי. קיילר  - דיון אליוט, כוכב פוטבול מקומי ששב לקבוצת הפוטבול התיכונית שלו.
 ג'סיקה סולה  - ליב, חברה בקבוצת העידוד המקומית ותלמידה מצטיינת.
 קיקי פאלמר  - קים, אקטביסטית חברתית נועזת ויפהפייה בעלת אופי מרדני.
 ג'ורג'יה וייהאם  - בת', הנערה הגותית ואמנית קעקועים מקומית
 טייגה  - ג'מאל, אחיו החורג בעל הלב הגדול של דיון, אשר נאמן לו ללא סייג.
 סי. ג'יי. וואלאס  - אמיר, ילד טוב שחי עם הורים קפדניים הדורשים ממנו להתרחק מבנות ולעבוד בעסק המשפחתי.
 ג'וליאן יאו ג'ולייו  - מני, הומוסקסואל מוצהר והאדם החכם ביותר בחדר.
 טיילר פוזי  - שיין, סוחר סמים שנשר בנערותו מהתיכון.

משני
 בריאן טג'ו  - ריילי מארה, ידידה של אמה שמתאהבת בנוח
 מייק ווהן  - הרוצח מלייקווד (קול)
 אמליה רוז בלייר  - פייפר שו, פודקאסטרית העוסקת בסוגת הטרו קריים שמגיעה ללייקווד על מנת לחקור את הרציחות האחרונות. מתגלה כרוצחת בסוף עונה 1.
 טום מאדן  - ג'ייק פיצג'רלד, בן זוגה של ברוק וחברו הטוב ביותר של ויל בלמונט.
 בובי קמפו  - סת' ברנסון, מורה בתיכון לייקווד שמנהל קשר רומנטי חשאי ואסור עם ברוק.
 בריאן באט  - ראש העיר קווין מדוקס, אביה של ברוק וראש עיריית לייקווד, שמסתיר סודות מהעיר על עסקאות לא חוקיות.
 סוזי בייקון  - רייצ'ל מורי, בת זוגה של אודרי, שנרצחת על ידי הרוצח מלייקווד במסווה של התאבדות בתלייה. רייצ'ל היא בעלת נטיות אובדניות.
 סופינה בראון  - בלשית לוריין ברוק, בלשית שהוקצתה לחקירת הרצח של נינה פטרסון.
 טום אוורט סקוט  - קווין דובאל, אביה המנוכר של אמה ובעלה לשעבר של מגי.
 אנתוני רויוייבר  - שריף מיגל אקוזטה, שוטר בוטה, מנוסה שחוזר לבית ילדותו בלייקווד. מיגל הוא איש משפחה מסור, לפעמים קפדן, המגונן מאוד על בנו, סטאבו.
 אוסטין הייסמית'  - קריסטן לאנג, מורה פסיכולוגית אידיאליסטית בתיכון לייקווד, שהופכת לאשת סוד ומנטורית עבור תלמידיה.
 שון גרנדיו  - אלי הדסון, בן דודו של קירן; אשר לו מניעים נסתרים. בואו ללייקווד מביא עמו סודות על עברו של קירן שהוא קבר מזמן.
 קרינה לוגו  - טינה הדסון, אמו של אלי והאפוטרופוסית החוקית של קירן.
 מרי קתרין דיון  - האלי מאיירס, תלמידה מתיכון לייקווד ששונאת את אמה וחבריה.
 מרי ג'יי בלייג'  - שרי אליוט, אמו של דיון.
 דרו סטארקי  - הוקינס

הופעות אורח מיוחדות
 בלה ת'ורן  - נינה פטרסון, חברתן של אמה, ברוק וריילי ומלכת הכיתה הבלתי מעורערת של תיכון לייקווד, שנרצחת על ידי הרוצח מלייקווד בפרק פתיחת העונה הראשונה.
 טוני טוד 
 פריס ג'קסון 
 אלכסנדר קלוורט

הפקה

פיתוח
ביוני 2012, דווח כי רשת "MTV" נמצאת בשלבי פיתוח מוקדמים של סדרת טלוויזיה שתשודר באופן שבועי המבוססת על סדרת סרטי "צעקה". באפריל 2013, "הוליווד ריפורטר" אישרה כי MTV נתנה אור ירוק לפקת פרק הפיילוט, במקביל לניהול משא ומתן עם וס קרייבן, יוצר הסרטים המקוריים, על בימוי הפרק. ביולי 2013, דווח שג'יי ביטי ודן דוורקין הצטרפו רשמית לפרויקט ושהשניים יכתבו את התסריט לפרק הפיילוט. באפריל 2014, דווח על ידי "TVLine" שהסדרה תופק על ידי ג'יל בלוטווגל. באוגוסט 2014, הסדרה הכריזה על צוות השחקנים שלה וכן על במאי הפרק הפיילוט, ג'יימי טראוויס. הסדרה התעתדה לעלות לשידור במקור במהלך שנת 2014, אך תאריך עלייתה לשידור נדחה לקיץ 2015.

תמונת קידום רשמית בה נחשפת המסכה אותה הרוצח יחבוש נחשפה בתחילת יוני 2015. בתחילה, קרייבן נתן את ברכתו לעיצוב המחודש ורמז על מקורותיה ועל משמעות קו העלילה האפשרי. עם זאת, מאוחר יותר הוא ביקר בחריפות את החלטת הרשת לנטוש את מסכת הגוסטפייס המקורית במהלך הפקת סדרת הטלוויזיה. מאוחר יותר, נמסר כי היו דיונים ראשוניים על שילוב המסכה בשתי עונותיה הראשונות של הסדרה. עם זאת, התוכניות הראשוניות נדחקו הצידה לטובת מסכה חדשה, מסיבות יצירתיות. זמן מה לאחר ההודעה על אתחול הסדרה לקראת עונתה השלישית, "MTV" עשתה עסקה עם "Fun World", על מנת לרכוש את זכויות הרישוי של מסכת הגוסטפייס עבור הסדרה.

ב-12 באפריל 2015, הטריילר הראשון של הסדרה שודר במהלך פרסי הסרטים והטלוויזיה של MTV שהונחה על ידי בלה ת'ורן, ונחשף שהסדרה תעלה לשידור ב-30 ביוני 2015.

ב -9 בנובמבר 2015, הוכרז כי ג 'יל בלוטווגל וג'יימי פאליגה יעזבו את הפקת הסדרה בשל מחלוקות יצירתיות עם שאר הצוות, אף על פי שבלוטווגל נשארה על תקן ייעוץ לצוות ההפקה. מייקל גאנס וריצ'רד רגיסטר החליפו אותם. תאריך בכורת העונה השנייה שונה ל-30 במאי 2016. ב-14 באוקטובר 2016, "MTV" חידשה את הסדרה לעונה שלישית, והודיעה שהמפיקים שוב יוחלפו.

ב-26 באפריל 2017, "MTV" הודיעה שהסדרה תעבור אתחול מחודש עם צוות שחקנים חדש ועלילה חדשה, ושקווין לטיפה תפיק בפועל את הסדרה בעונתה השלישית של צעקה לצדם של ברט מתיוס, שאקים קומפייר ויאנלי ארטי שיפיקו את הסדרה עבור חברת ההפקות "Flavor Unit Entertainment". ב-19 ביולי 2017, "הוליווד ריפורטר" הודיעה כי הסדרה תהפוך לסדרת אנתולוגיה עם עונתה השלישית (בדומה ל"אימה אמריקאית"). מידע זה אושר על ידי נשיא MTV, כריס מקארתי.

ב-18 בספטמבר 2017, הוכרז שדמותו של גוסטפייס מסדרת הסרטים המקורית תופיע בעונה השלישית. ב-10 באוקטובר 2017, קיקי פאלמר אישרה בראיון שרוג'ר ל. ג'קסון, שדיבב את קולו של גוסטפייס בסדרת הסרטים, ישוב לעונה השלישית ויחליף את מייק ווהן, שדיבב את קולן של שתי הדמויות שנטלו את זהותו של הרוצח מלייקווד בשתי עונותיה הראשונות.

ב-28 במרץ 2018, נודע כי הארווי ויינסטיין פוטר מעבודתו כמפיק בפועל בעונה השלישית. בנוסף, הסדרה לא תכלול בהפקתה את "The Weinstein Company" או את הלוגו שלה מהעונה השלישית ואילך, אף על פי שהחברה הייתה בעבר מעורבת בהפצת הסדרה.

החל מהעונה השלישית ואילך, הסדרה לא תשודר יותר ברשת "MTV". ב-24 ביוני 2019, אושר שהעונה השלישית תשודר במשך שלושה לילות רצופים ברשת "VH1", החל מ-8 ביולי 2019.

ליהוק
ב-5 באוגוסט 2014 הוכרזו צוות השחקנים הראשי והמשני. עם זאת, השחקנית איימי פורסית' עזבה את ההפקה והוחלפה הוחלף על ידי בקס טיילור-קלאוס. ב-22 בפברואר 2015, התברר שג'ואל גרץ', שלוהק לדמותו של קלארק הדסון, עזב את הסדרה כאשר המפיקים תכננו קו עלילה שונה עבור דמותו ממה שתוכנן לה במקור; והוא הוחלף על ידי ג'ייסון ויילס. ב-11 בדצמבר 2014, נחשף שהשחקנית בלה ת'ורן תהיה חלק מצוות השחקנים. ת'ורן אישרה זאת במהלך ראיון בו היא אמרה: "כן זה נכון, אני אשחזר מחדש את הסצנה המפורסמת של דרו ברימור בסדרה המקורית". ב-22 באפריל 2015, השחקנית אמליה רוז בלייר, ששיחקה בעבר בסדרה "דם אמיתי", לוהקה לדמותה של פייפר שו, שנועדה להוות מעיין גרסה עכשווית המבוססת על דמותה של גייל ות'רס מסדרת הסרטים המקורית.

ב-18 ביוני 2015 ת'ורן אישרה שהוצע לה תפקיד ראשי בסדרה, אך היא דחתה את ההצעה לטובת תפקיד קטן יותר. ת'ורן הסבירה על החלטה זו ש"הייתה לי האפשרות לעשות את התפקיד הראשי, אבל חשבתי שאני צריכה לבחור את התפקיד הזה כי הרגשתי שזה יותר אייקוני, חשבתי שזה רק קצת יותר וגם מפני שאף פעם לא נהרגתי על המסך לפני כן. לא נהרגתי בשום דבר ששיחקתי בו, תמיד הייתי הדמות שחיה בסוף אז זאת הייתה הפעם הראשונה שאני מתה על המסך וזה היה די מגניב. לא הייתי אומרת שהדמות שלי לא בהכרח תופיע בכל הפרקים, אבל אתם עוד תראו!".

ב-17 ביולי 2017, אושר שטייגה וסי. ג'יי. וואלאס יככבו בעונה השלישית שתהווה אתחול לסדרה. ב-13 בספטמבר 2017, הוכרז שר. ג'יי. קיילר, ג'סיקה סולה, קיקי פאלמר, ג'ורג'יה וייהאם וג'וליאן יאו ג'ולייו הצטרפו לגבס הראשי של העונה השלישית. ב-25 בספטמבר 2017, הוכרז שטיילר פוזי לוהק לתפקיד ראשי בעונה השלישית. ב-16 באוגוסט 2018 הוכרז שמרי ג'יי בלייג' לוהקה לדמותה של אמו של דון, שרי אליוט. ב-12 באוקטובר 2018 הוכרז שטוני טוד יופיע במהלך העונה השלישית. ב-24 ביוני 2019 אושר שפריס ג'קסון תופיע במהלך העונה השלישית.

צילומים
במשך שתי עונותיה הראשונות, הסדרה צולמה בבאטון רוז', לואיזיאנה. צילומי העונה הראשונה התקיימו מאפריל עד יולי 2015, וצילומי העונה השנייה החלו ב-16 בפברואר 2016. צילומי העונה השלישית החלו ב-18 בספטמבר 2017, והסתיימו ב-11 בנובמבר 2017 באטלנטה, ג'ורג'יה.

מוזיקה
שני אלבומי פסקול רשמיים של הסדרה הופצו על ידי MTV. פסקול העונה הראשונה הופץ ב-14 באוגוסט 2015 תחת הפצתם של "קולומביה רקורדס". פסקול העונה השנייה הופץ ב-29 יולי 2016 תחת הפצתם של "איילנד רקורדס".

צעקה אחרי החשכה!
צעקה אחרי החשכה! היא תוכנית אירוח בהנחייתו של המארח ג'פרי סלף, שהציגה קטעי מאחורי הקלעים ונתנה במה לדיונים על פרקי הסדרה. הפרק הראשון שודר בעקבות בכורת העונה השנייה, בהשתתפותם של וילה פיצג'רלד, בקס טיילור-קלאוס, ג'ון קרנה, אמדאוס סרפיני, קרלסון יאנג וקיאנה לדה והוא נצפה על ידי 185 אלף צופים. הפרק השני שודר בעקבות פרקו השמיני של העונה, עם השתתפותם של פיצג'רלד, טיילור-קלאוס, קרנה, יאנג, לדה, סנטיאגו סגורה ושון גרנדילו והוא נצפה על ידי 201 אלף צופים. הפרק השלישי והאחרון שודרו לאחר פרק סיום העונה השנייה, עם השתתפותם של פיצג'רלד, טיילור קלאוס, קרנה, יאנג, וסרפיני, והוא נצפה על ידי 145,000 צופים בממוצע.

שידור
ב-1 באוקטובר 2015, עונתה הראשונה של הסדרה עלתה במלואה לשירות הזרמת המדיה נטפליקס והפכה לזמינה באופן בינלאומי באמצעותה, למעט בארצות הברית. ב-13 במאי 2016, עונתה הראשונה של הסדרה הפכה לזמינה בנטפליקס גם בארצות הברית. נטפליקס החלה לשדר את העונה השנייה ב-31 במאי 2016, עם עיכוב של יום אחד ביחס לשידור המקורי בארצות הברית. ב-30 בספטמבר 2016, עונתה השנייה של הסדרה הפכה לזמינה בנטפליקס גם בארצות הברית. לנטפליקס יש זכויות שידור ראשונות לסדרה באנגליה ובאירלנד, שם היא משדרת את הסדרה יום לאחר השידור הראשוני שלה בארצות הברית. ב-17 ביולי 2018, "הוליווד ריפורטר" אישרה כי בעיצומן של רכישת נכסי "Weinstein Company" על ידי "Lantern Capital", עסקת שידור הסדרה בין "Weinstein Company" לבין נטפליקס הופסקה. כתוצאה מכך, הונח שנטפליקס לא תשדר את עונתה השלישית בפלטפורמות שלה. ב-16 באוקטובר 2018, נודע ש-"Lantern Entertainment" ונטפליקס יישבו את הסכסוך החוזי ביניהן עם תנאים שונים בעסקה שלא נחשפו לציבור.

קבלה

ביקורות
עונתה הראשונה של הסדרה קיבלה ביקורות מעורבות. באתר הביקורות "Rotten Tomatoes", העונה הראשונה קיבלה אחוז חיוביות של 48%, על בסיס 31 ביקורות, עם דירוג ממוצע של 5.4/10. הקונצנזוס הביקורתי של האתר אמר: "בהיעדר דמויות או תרחישים משכנעים באמת, צעקה נוצרה כדי למסחר בכבדות את הנוסטלגיה של קודמיו על המסך בזיכיון". באתר "Metacritic", העונה הראשונה קיבלה את הציוו 57 מתוך 100, על בסיס על 21 ביקורות, מה שמרמז על "ביקורות מעורבות או ממוצעות".

בסקירה חיובית, דייוויד הינקלי מ"ניו יורק דיילי ניוז" העניק לפיילוט ארבעה מתוך חמישה כוכבים, ואמר:" למרבה השמחה, צעקה שומרת על חוש הומור, מחוזקת בדיאלוג פופ-תרבותי חד ומודע לעצמו". בריאן לורי מ"וראייטי" שיבח את היכולת של הסדרה לשמור על מתח "בלי הרבה התרחשות ממשית במהלך שארית הפרק", וציין את השימוש במוזיקה, אך הביע ספקנות בשאלה האם הסדרה יכולה לשמור על המקוריות שלה. אדם ג'ובט מ-"Popwrapped" נתן ביקורת חיובית לסדרה וכינה אותה, "דוגמה מעולה לסדרת אימה מהפכנית". לעומת זאת, דייוויד ויגנד מ"סן פרנסיסקו כרוניקל" ביקר בחריפות את הסדרה והעניק לה כוכב אחד מתוך ארבעה, זאת כשהוא ביקר את ביצועי המשחק כ"רומנטיים, רובוטיים ולא מעניינים", כמו גם את חוסר הגיוון שלה לכאורה. בסקירה מעורבת, מארק פריגרד מ"בוסטון הראלד" נתן לסדרה את הציון C+, ואמר: "יש כאן כמה הפחדות, אך בעוד סרטי צעקה שמרו על הקהל במתח, סדרת הטלוויזיה מסתכנת בלהרדים את הצופים."

העונה השנייה קיבלה ביקורות חיוביות יותר, עם אחוז חיוביות של 86% באתר "Rotten Tomatoes" על בסיס על 7 ביקורות.

מדרוג

פרסים ומועמדויות

סדרת רשת

צעקה: אם אני מת
צעקה: אם אני מת היא סדרה אינטרנטית ששודרה בין העונה ראשונה לשנייה וסיפרה על ששת ניצולי לייקווד באמצעות קטעי וידאו בהם השורדים חושפים את מחשבותיהם ומילותיהם האחרונות על אירועי העונה הראשונה, לפני שאחד מהם יירצח על ידי הרוצח מלייקווד החדש, מה שמוביל לאירועי העונה השנייה.

קישורים חיצוניים

הערות שוליים

סדרות טלוויזיה אמריקאיות שעלו לשידור בשנות ה-2010
MTV
סדרות אימה אמריקאיות
סדרות דרמה אמריקאיות
סדרות מתח אמריקאיות
סדרות טלוויזיה המבוססות על סרטים
תוכניות טלוויזיה שמתרחשות באטלנטה
סדרות דרמת אימה